## **Javni poziv za predloge projekata za nabavku opreme i uvođenje usluga za preduzetnike, mikro i mala preduzeća (CFP 05-2018)**

### **Osnovne informacije**

Podrška Evropske unije razvoju opština – EU PRO Program[[1]](#footnote-1) doprineće uravnoteženijem društveno-ekonomskom razvoju Srbije, kroz povećanje konkurentnosti i socijalne kohezije u 99 opština u dva regiona: regionu Šumadije i zapadne Srbije, i regionu južne i istočne Srbije.[[2]](#footnote-2) Evropska unija (EU) je izdvojila 25 miliona evra za realizaciju Programa u periodu od 36 meseci. Kancelarija Ujedinjenih nacija za projektne usluge (UNOPS) odabrana je za indirektno upravljanje putem poziva za izražavanje interesa.[[3]](#footnote-3)

Postoje tri rezultata koja Program želi da postigne:

* Rezultat 1: Poboljšana tehnološka struktura malih i srednjih preduzeća (MSP) i njihova sposobnost da izvoze
* Rezultat 2: Poboljšani uslovi za poslovanje kroz efikasnije pružanje administrativnih usluga, bolje upravljanje zemljištem i konkretne investicije u infrastrukturu
* Rezultat 3: Bolja socijalna kohezija i privlačnija životna sredina kroz poboljšanje javne infrastrukture manjih razmera i društvenih odnosa

Direktni korisnici EU PRO su stukture lokalne uprave, domaća MSP,[[4]](#footnote-4) organizacije civilnog društva (OCD) i organizacije za poslovnu podršku (OPP). Krajnji korisnici su stanovnici 99 opština.

EU PRO Program zasnovan je na Nacionalnim prioritetima za međunarodnu pomoć u Republici Srbiji 2014–2017, sa projekcijama do 2020. godine (NAD)[[5]](#footnote-5), koji su značajni za proces pridruživanja Srbije EU i društveno-ekonomski razvoj. Aktivnosti Programa sprovodiće se u partnerstvu sa Vladom Srbije, istovremeno poštujući nacionalne strategije, zakone i relev ntna dokumenta o razvoju kako bi se obezbedilo nacionalno vlasništvo i pomogao razvoj nacionalnih kapaciteta.

### **Obrazloženje**

Sektor MSP predstavlja važan segment srpske privrede. Procenjuje se da MSP čine 99,8% aktivnih poslovnih subjekata, da obezbeđuju 2/3 zaposlenosti i prometa u nefinansijskom sektoru, učestvuju sa 43,2% u izvozu nefinansijskog sektora i generišu 32% srpskog BDP-a.. Prosečan broj zaposlenih u MSP je 2,4, što ukazuje na jednu od ključnih slabosti ovog sektora u poređenju za zemljama članicama Evropske unije, gde je prosečan broj zaposlenih 4,2. Ovo dodatno ukazuje visoku fragmentaciju i nisku konkurentnost srpskih MSP. Osim toga, svako treće preduzeće posluje u sektoru maloprodaje i sektoru veleprodaje, dok MSP u prerađivačkim industrijama posluju u niskim tehnološkim oblastima, stvarajući proizvode sa niskom dodatom vrednošću što, samim, tim, podrazumeva slabiju tržišnu poziciju i nižu profitnu maržu. MSP su nedovoljno orijentisana na izvoz: od ukupnog broja registrovanih MSP, samo 4,3% su izvoznici.[[6]](#footnote-6)

MSP u Južnoj i Istočnoj Srbiji imaju upola manju produktivnost u poređenju sa regionom Beograda, dok ona u Šumadiji i Zapadnoj Srbiji zaostaju za otprilike 70%.[[7]](#footnote-7) Uslovi za aktivnosti pokretanja poslovanja i razvoj preduzeća podjednako su neravnomerni, sa značajnim razlikama u stopama opstanka preduzeća. Nedostatak novih tehnologija i razvoja novih proizvoda su među ključnim preprekama u razvoju MSP sektora. Štaviše, mnogim preduzećima nedostaju specifične veštine i stručna znanja koja se mogu steći samo van preduzeća.. Čak i kada neko MSP razvije ili unapredi svoje proizvode, nedostaju mu međunarodne veze, potvrde o kvalitetu i vidljivost njihovih proizvoda. Program će stoga podržavati preduzetnike, mikro i mala preduzeća da nabave ili uvedu nove tehnologije, što bi trebalo da dovede do povećanja produktivnosti, smanjenja troškova proizvodnje, povećanog kvaliteta, tehnološkog napretka i povećanja vrednosti proizvoda, a što bi trebalo da za rezultat ima poboljšanje njihove izvozne konkurentnosti i omogući otvaranje novih radnih mesta. Program ekonomskih reformi Vlade Srbije (ERP)[[8]](#footnote-8) priznaje progres koji je Srbija ostvarila u poboljšanju poslovnog okruženja i smanjivanju sive ekonomije. Program potvrđuje da i dalje postoje brojne prepreke, kao što je ograničeni pristup finansijama za MSP i preduzetnike. Program takođe prepoznaje poboljšanja u vezi sa industrijskim razvojem i uspostavljanjem efikasnijeg državnog sistema za promovisanje investicija i izvoza. Međutim, ERP je ukazao da je za dalji razvoj potrebno tehnološko unapređivanje proizvodnje, naročito u sektorima u kojima država ima konkurentne prednosti. Fokus bi trebalo preusmeriti na stvaranje proizvoda sa većom dodatom vrednošću. ERP je takođe potvrdio da postoji dovoljno prostora za poboljšanje sistema socijalne zaštite unutar postojećeg finansijskog okvira, prepoznajući kao glavne probleme siromaštvo, nizak kvalitet usluga i slabe mehanizme kontrole, praćenja i evaluacije.

Imajući u vidu ovu analizu, ERP, između ostalog, preporučuje dalje poboljšanje poslovnog okruženja i podsticaja za privatne investicije, uspostavljanje šema za podršku MSP, nastavak reformi državne administracije i naročito uspostavljanje transparentnijeg i manje opterećujućeg parafiskalnog sistema.

Ovaj pristup takođe pruža mogućnost da privatni sektor doprinese većem socijalnom uticaju[[9]](#footnote-9) integrisanjem u svoj poslovni model mera društvene odgovornosti koje pozitivno utiču na lokalne zajednice.

### **Ciljevi poziva**

**Opšti cilj:** Doprineti povećanoj konkurentnosti MSP u Šumadiji i Zapadnoj Srbiji, odnosno Južnoj i Istočnoj Srbiji

**Specifičan cilj:** Povećan tržišni potencijal, doprinos lancu vrednosti i otvaranje radnih mesta u korisničkim preduzetničkim radnjama, mikro i malim preduzećima

### **Predmet poziva**

Poziv obuhvata dve partije: Partija 1 (LOT1) se odnosi na novoosnovana preduzeća (registrovana između 1. januara 2016. i 31. decembra 2017.), a Partija 2 (LOT2), koji se odnosi na preduzeća koja posluju duže od tri i maksimalno pet godina (registrovana između 1. januara 2013. i 31. decembra 2015).

Aktivnosti koje se kvalifikuju za ovaj Poziv obuhvataju:

1. Nabavka **opreme**[[10]](#footnote-10)u cilju poboljšanja kvaliteta postojećih ili razvoja novih proizvoda, povećane produktivnosti, podrške razvoja proizvoda sa višom dodatom vrednošću, podrške uvođenju inovacija i olakšanog širenja tržišta – što obavezno čini minimum 80% vrednosti projekta;
2. Uvođenje **usluga**[[11]](#footnote-11)koje doprinose poboljšanju kvaliteta postojećih ili razvoju novih proizvoda, povaćane produktivnosti, podrške razvoja proizvoda sa višom dodatom vrednošću, podrške uvođenju inovacija i olakšanom širenju tržišta – što opciono čini maksimalno 20% vrednosti projekta.

### **Finansijska raspodela i udeo u troškovima**

Indikativni ukupni iznos sredstava dostupan u okviru ovog Poziva je 4,5 miliona evra.

EU PRO Program zadržava pravo **da ne dodeli** sva dostupna sredstva.

### Minimalni i maksimalni iznosi bespovratnih sredstava po pojedinačnom projektu:

Partija 1 (LOT1): Minimum – 10.000 evra, maksimum –20.000 evra

Partija 2 (LOT2): Minimum 10.000 evra, maksimum – 30.000 evra, ili 50.000 evra za brzorastuća i izvozno orijentisana preduzeća[[12]](#footnote-12)

### Učešće korisnika u troškovima

Korisnici su obavezni da daju gotovinski udeo u troškovima projekta u sledećim iznosima:

Partija 1 (LOT1): 20% ukupnih prihvaćenih troškova projekta,

Partija 2 (LOT2): 30% ukupnih prihvaćenih troškova projekta.

### **Trajanje projekta**

Planirane aktivnosti projekta ne mogu da traju duže od 12 (dvanaest) meseci. Ovaj period uključuje nabavku i instalaciju opreme i, ako je planirano, uvođenje usluga, kao i ostvarivanje predviđenih rezultata projekta i usvajanje konačnog izveštaja.

### **Vidljivost projekta**

Korisnici moraju da preuzmu neophodne korake kako bi promovisali finansijski doprinos Evropske unije. Vidiljivost obuhvata, ali se ne ograničava na jasno vizuelno prepoznavanje projekta na licu mesta, učešće u raznim medijskim aktivnostima i događajima, uključujući i one čija je namera da podignu svest posebne ili opšte publike o sveukupnoj podršci Evropske unije Srbiji. To uključuje, ali se ne ograničava samo na televizijske intervjue i intervjue u ostalim medijima, učešće na važnim događajima i relevantnim onlajn i ličnim istraživanjima o temama u vezi sa Programom. U tom pogledu kandidati moraju da se pridržavaju ciljeva i prioriteta i da garantuju vidljivost EU finansiranja.[[13]](#footnote-13)

### **Kriterijumi**

Procena i rangiranje dobijenih predloga projekta biće obavljene u skladu sa sledećim kriterijumima, uključujući eliminatorne opšte kriterijume kvalifikovanosti, evaluaciju koncepata i evaluacione kriterijume za kompletnu prijavu.

### **Opšti kriterijumi za učešće**

### Registracija

* Preduzetnici i privredna društva (u daljem tekstu „Preduzeća“)[[14]](#footnote-14) registrovana u Agenciji za privredne registre Srbije (APR) i razvrstani u mikro i mala preduzeća[[15]](#footnote-15) na osnovu finansijskih izveštaja za 2017. [[16]](#footnote-16)
* Preduzeća registrovana na teritoriji 99 lokalnih jedinica samouprave u okviru Programa[[17]](#footnote-17) u dva statistička regiona: Šumadiji i Zapadnoj Srbiji, odnosno Južnoj i Istočnoj Srbiji
* Preduzeća osnovana između 1. januara 2016. i 31. decembra 2017. na neodređeni period i sa aktivnim statusom u APR-u (za LOT1)[[18]](#footnote-18)
* Preduzeća osnovana između 1. januara 2013. i 31. decembra 2015. na neodređeni period i sa aktivnim statusom u APR-u (za LOT2)
* Preduzeća registrovana za proizvodnju ili usluge, ne računajući sledeće kategorije:
	1. Primarna poljoprivredna proizvodnja (primarna poljoprivredna proizvodnja obuhvata uzgajanje useva i uzgajanje životinja, kao i ostale svrhe u direktnoj vezi sa uzgajanjem biljaka životinja, kao i skladištenje. Kupovina opreme za obavljanje pakovanja, sortiranja, obrade i zamrzavanja, na primer hladnjače ili staklenike)
	2. Proizvodnja kontrolisanih supstanci, uključujući:
		1. duvansku industriju
		2. proizvođače alkoholnih pića
		3. proizvođače oružja i vojne opreme
		4. proizvodnju i trgovinu naftom i naftnim proizvodima
		5. organizaciju igara na sreću, lutrije i sličnih aktivnosti
		6. proizvođače/ distributere svih ostalih supstanci/materijala/proizvoda kontrolisanih zakonom
	3. Obavljanje građevinskih radova (međutim, dozvoljena je proizvodnja građevinskog materijala)
	4. Saobraćaj i transport
	5. Svaki oblik trgovine, turizma ili ugostiteljstva, osim hotela i malih smeštajnih objekata[[19]](#footnote-19)
	6. Štampanje i umnožavanje audio i video snimaka, uključujući štamparske usluge
	7. Proizvodnja čelika i sintetičkih vlakana i eksploatacija uglja
	8. savetodavne usluge, usluge računovodstva, marketing i usluge istraživanja tržišta

### Vlasništvo

* Preduzeće je u većinskom domaćem vlasništvu[[20]](#footnote-20)
* Preduzeće je u većinskom privatnom vlasništvu

### Broj zaposlenih:

* Najmanje 1 zaposleni (na kraju 2017), uključujući vlasnika

### Finansije

* Preduzeće ima neto profit na kraju 2017. [[21]](#footnote-21)
* Preduzeće nema negativni kapital
* Preduzeće nije u stečajnom ili likvidacionom postupku
* Preduzeće redovno isplaćuje svoje obaveze zaposlenima i nema nepokrivena dugovanja za socijalne doprinose
* Preduzeće redovno plaća dospele poreze kako lokalnim, tako i nacionalnim poreskim upravama[[22]](#footnote-22)
* Računi preduzeća u banci nisu bili blokirani zbog nepokrivenih obaveza u periodu dužem od 40 dana tokom 2017.

### Pravna pitanja

* Vlasnik/vlasnici i odgovorne osobe pravnog lica nisu krivično osuđivane niti se protiv njih vodi krivična istraga[[23]](#footnote-23)
* Preduzeću nije izrečena zabrana obavljanja aktivnosti u periodu od dve godine pre podnošenja prijave[[24]](#footnote-24)
* Preduzeće ne koristi olakšice po istom osnovu[[25]](#footnote-25)od drugih ustanova ili donatora tokom perioda obavljanja aktivnosti[[26]](#footnote-26)
* Preduzeće poseduje poslovne prostorije ili ima važeći dugoročan ugovor o zakupu
* Preduzeće ne proizvodi ništa što krši zakone o autorskim pravima, zaštitnim znacima ili intelektualnoj svojini[[27]](#footnote-27)

### Ostalo

* Svrha obezbeđivanja opreme je u skladu sa sadašnjom poslovnom aktivnošću

### Za kandidate Partije 2 (LOT2) koji zadovoljavaju kriterijume brzorastućeg razvoja i izvozne orijentacije, koji se prijavljuju za sredstva veća od 30.000 evra

* Preduzeće je izvozilo svoje proizvode tokom 2017.[[28]](#footnote-28)
* Preduzeće je 2015. godine imalo najmanje pet zaposlednih na određeno ili neodređeno vreme i u periodu od 2015. do 2017. godine je ostvarilo prosečan godišnji rast prihoda od redovne delatnosti/ poslovnih prihoda ili prosečan godišnji rast zaposlenih od minimum 20%[[29]](#footnote-29)

### **Kriterijumi za evaluaciju Koncepata predloga projekta**

Koncepti predloga projekata će biti procenjeni u odnosu na sledeće oblasti:

1. **Relevantnost i održivost poslovne ideje** procena ulaznih podataka u vezi sa predmetom, potencijalno tržište i očekivani uticaj poslovne ideje;
2. **Kapaciteti za ostvarivanje poslovne ideje** procena ulaznih podataka u vezi sa fizičkim, ljudskim resursima i operativnim, tehničkim i finansijskim kapacitetima kandidata za ostvarivanje poslovne ideje;
3. **Nacrt i izvodljivost poslovne ideje** procena predloženih aktivnosti i vremenskog okvira za njeno ostvarivanje.

Za evaluaciju Koncepata predloga projekata koristiće se sledeći evaluacioni kriterijumi:

| **Kriterijum** | **Opis kriterijuma** | **Maksimalni broj bodova** |
| --- | --- | --- |
| **Relevantnost i održivost poslovne ideje (50)** | ***Predmet poslovne ideje**** Da li je poslovna ideja usklađena sa Ciljevima Poziva, tj. da li bi mogla da doprinese povećanju tržišnog potencijala, da doprinese lancu vrednosti i otvori nova radna mesta?
* Da li su predložene aktivnosti u okviru obima Poziva, tj. proizvodna oprema i usluge koje podržavaju opremu?
* Da li predlog poboljšava kvalitet postojećih ili predviđa razvoj novih proizvoda?
* Da li povećava produktivnost?
 | **20** |
| ***Potencijalna tržišta za poslovnu ideju***Postoji li tržišni potencijal za poslovnu ideju? Da li je tržište jasno procenjeno? | **10** |
| ***Očekivani uticaj poslovne ideje**** Da li predlog poslovne ideje obuhvata doprinos lancu vrednosti i otvaranje novih radnih mesta?
* Da li predlog sadrži posebne elemente dodate vrednosti, kao što su:
* promovisanje rodne ravnopravnosti i jednakih mogućnosti
* potrebe osoba sa invaliditetom i mladih, prava manjina
* uvođenje inovacija
 | **20** |
| **Kapaciteti za ostvarivanje poslovne ideje (40)** | ***Fizički kapaciteti**** Da li kandidat ima adekvatne objekte i prostor za instalaciju tražene opreme?
 | **10** |
| ***Ljudski resursi**** Da li projektni tim ima iskustvo i stručnost za ostvarivanje poslovne ideje?
 | **10** |
| ***Operativni i tehnički kapaciteti**** Postoje li tehnički zahtevi van projekta koji moraju da se ispune kako bi se omogućila realizacija poslovne ideje?
 | **10** |
| ***Finansijski kapaciteti**** Da li kandidat ima finansijski kapacitet za ostvarivanje poslovne ideje?

Da li je kandidat izračunao sve relevantne troškove za ostvarivanje poslovne ideje (npr. instalacija opreme)? | **10** |
| **Plan aktivnosti i izvodljivost poslovne ideje (10)** | * Da li su predložene aktivnosti pogodne i dosledne u odnosu na očekivane poslovne rezultate?
* Da li je predviđeni vremenski okvir realan i da li obuhvata beleženje početnih rezultata?
* Da li je predložena tehnologija dostupna? Postoje li potencijalne prepreke koje su uzete u obzir i mogu se rešiti u predviđenom vremenskom okviru?
 | **10** |
| **Ukupan broj bodova** | **100** |

*NAPOMENA: Bodovi će se dodeljivati na skali 0–10 ili 0–20 u vezi sa jačinom i osnovanošću argumenata i kvalitetom odgovora na pitanja.*

Samo kandidati koji su ostvarili ukupan rezultat od minimum 70 bodova biće uzeti u obzir za kvalifikovanje u drugu fazu procesa odabira korisnika.

### **Kriterijumi za evaluaciju Kompletnog aplikacionog formulara**

Kompletni aplikacioni formulari koje su dostavili kvalifikovani kandidati sa pozitivno procenjenim Konceptima predloga projekata biće vrednovani na osnovu sledećih kriterijuma koji ocenjuju očekivane rezultate i efekte, održivost, društveni uticaj i troškove.

| **Oblast** | **Kriterijumi** | **Maksimalni broj bodova** |
| --- | --- | --- |
| **Očekivani rezultati i efekti (50)** | **Tržišni potencijal*** Proširenje tržišta – Dokazani tržišni potencijal na osnovu analize tržišta i povećanja poslovnih prihoda
* Usmerenost na izvoz biće nagrađena dodatnim bodovima
 | **10** |
|
| **Doprinos lancu vrednosti**Doprinos lancu vrednosti procenjivaće se putem nekoliko faktora:* Projektovana vrednost doprinosa lancu vrednosti u prvoj godini nakon investicije
* Pozicija u okviru lanca vrednosti
* Uspostavljanje saradnje između kandidata i većih privrednih društava i investitora
* Procenat korišćennja sirovina iz domaće proizvodnje
 | **15** |
| **Povećana efikasnost** Projekti koji doprinose povećanoj efikasnosti biće nagrađeni dodatnim bodovima. Efikasnost će se procenjivati na osnovu izlaza i ulaza za proizvodnju i odnosa između dokazano smanjenih troškova proizvodnje (u %).  | **10** |
| **Otvaranje novih radnih mesta**Obavezno je najmanje jedno novo radno mesto za preduzetnika ili mikro preduzeće i dva nova radna mesta za malo preduzeće. Projekti koji stvaraju dodatne poslove biće nagrađeni dodatnim bodovima. Isto tako, projekti sa dugoročnijim uticajem na zapošljavanje biće nagrađeni dodatnim bodovima. | **10** |
| **Inovacije**Projekti sa komponentom inovacije biće nagrađeni dodatnim bodovima. Inovacije će se procenjivati putem sledećih faktora:* Predlog podrazumeva uvođenje ICT tehnologije
* Predlog predviđa unapređenje proizvodnih procesa
 | **5** |
| **Održivost (10)** | **Održivost** Održivost će se procenjivati na osnovu sposobnosti kandidata da koristi i održava opremu i da ostvari postavljene ciljeve u postprojektnom periodu. U obzir će se uzeti sledeći faktori:* Da li će kandidat imati dovoljno tehničke stručnosti za održavanje opreme u operativnoj upotrebi?
* Da li će kandidat imati dovoljno sredstava za održavanje opreme i pokrivanje ostalih troškova proisteklih iz njene upotrebe (npr. Održavanje, popravke, testiranje, osiguranje, porez)?
* Kakav će biti uticaj na životnu sredinu (npr. potrošnja energije, količine otpada, recikliranje)[[30]](#footnote-30)
 | **10** |
| **Društveni uticaj[[31]](#footnote-31) (30)** | **Društveni uticaj*** Da li kandidat ima proizvodna postrojenja u ruralnoj oblasti?
* Kategorija razvijenosti lokalne samouprave na teritoriji gde je registrovana poslovna delatnost
* Da li je vlasnik prijavljenog preduzeća žena ili mlada osoba?
* Da li predlog predviđa zapošljavanje ili druge beneficije za žene, mlade, osobe sa invaliditetom ili manjine?
* Da li predlog obuhvata korporativne društveno odgovorne aktivnosti, tj. Mere koje pozitivno utiču na lokalne zajednice?
 | **30** |
| **Troškovi (10)** | **Isplativost** Procena isplativosti uzeće u obzir koristi proistekle iz aktivnosti u poređenju sa predviđenim budžetom. Preciznije govoreći, procena će obuhvatiti odnos između EU PRO investicije i broja novootvorenih radnih mesta.  | **5** |
| **Udeo u troškovima**Minimalni udeo u troškovima za korisnike Partije 1 (LOT1) je 20% traženog iznosa, a minimalni udeo u troškovima za korisnike Partije 2 (LOT2) je 30% traženog iznosa. Kandidati sa udelom u troškovima većim od traženog biće nagrađeni dodatnim bodovima.  | **5** |
| **Ukupan broj bodova** | **100** |

Samo kandidati koji su ostvarili ukupan rezultat od minimum 70 bodova biće uzeti u obzir za dodelu bespovratnih sredstava.

Program zadržava pravo da poseti lokacije kandidata u cilju potvrde informacije iz prijavnih formulara. Posete mogu da podrazumevaju sastanke sa odgovornim osobama i ključnim operativnim i poslovnim osobljem, kao i uvid u bilo koje prostorije/objekte u svrhe koje se odnose na prijavu.

### **Postupak za podnošenje prijava**

Podnošenje predloga projekata će se sprovesti u dve faze:

1. **Prva faza** obuhvata **podnošenje Koncepata predloga projekta** na osnovu koga će se uraditi provera kvalifikovanosti kandidata u odnosu na Opšte kriterijume za učešće i evaluacija projekata u odnosu na kriterijume za evaluaciju koji su dati u prethodnom poglavlju ovog dokumenta.
2. **Druga faza** otvorena je samo za kandidate koji su pozitivno ocenjeni u Prvoj fazi koji će biti pozvani da predaju **Kompletan aplikacioni formular i prateću dokumentaciju**. Druga faza obuhvata dodatnu procenu kvalifikovanosti i tehničku evaluaciju Kompletnog aplikacionog formulara.

Nacrt Kompletnog aplikacionog formulara je u fazi prijave koncepata predloga projekta dat informativno. Formular kompletnog aplikacionog formulara biće dostavljen u excel formatu samo kandidatima čiji koncepti predloga projekta budu pozitivno ocenjeni uz instrukcije o potrebnoj pratećoj dokumentaciji.

### **Obrasci za prijavu koncepata predloga projekta**

Podnosilac prijave mora da dostavi sledeće dokumente na srpskom jeziku:

* Popunjen Prijavni formular za koncept predloga projekta (Anex A) u originalnom word formatu i identičnu verziju formulara sa potpisom ovlašćenog lica i pečatom preduzeča, skeniran i prebačen u PDF format
* Popunjenu Izjavu o prihvatanju uslova poziva (Anex B) sa potpisom ovlašćenog lica i pečatom preduzeća, skenirana i prebačena u PDF format

### **Gde i kako poslati prijavu**

Popunjeni obrasci za prijavu koncepata predloga projekta moraju biti predati na sledeći način:

* Isključivo elektronskim putem na mejl adresu rsoc.applications@unops.org
* Aplikacije moraju imati referentni broje poziva (CFP 05-2018)
* Aplikacije se predaju u PDF formatu (skeniran dokument sa potpisom i pečatom podnosioca) zajedno sa originalnim dokumentima u word formatu. Potpisani dokumenti moraju biti identični onima u word formatu. U slučaju neslaganja potpisane verzije će se smatrati važećim.
* Svi formulari se obavezno moraju predati na srpskom jeziku.
* Ukupna veličina predatih fajlova u jednom mejlu ne sme preći 20 MB, što je ograničenje UNOPS servera. Ukoliko veličina fajlova prelazi 20 MB potrebno je podeliti prijavu u više mejlova poštujući ovo ograničenje, uz adekvatno imenovanje u naslovu mejla
* Sve prijave se moraju predati na sledeću mejl adresu: rsoc.applications@unops.org Po uspešnoj predaji aplikacije dobićete automatski generisan mejl sa potvrdom o prijavi aplikacije
* Prijave moraju biti predate najkasnije do ponoći 6.jula 2018. Sve prijave koje budu predate nakon roka neće biti uzete u razmatranje.
* Podnosiocima prijava se preporučuje da blagovremeno podnesu prijavu, jer kasne isporuke zbog usporene internet veze ili drugih problema povezanih sa mrežom / hardverom / softverom mogu dovesti do diskvalifikacije aplikacije. Prihvaćene su samo ponude koje je primio UNOPS mail server pre isteka roka.
* Zahtevi za pojašnjenje moraju biti upućeni preko mejl adrese rsoc.cfp.clarifications@unops.org najkasnije do 25.juna 2018. godine.
* Prijave podnešene na bilo koji drugi način (faksom, poštom ili ručnom isporukom) kao i prijave podnešene elektronskim putem na način drugačiji od gore navedenog biće odbijene. Ručno pisane prijave neće biti prihvaćene
* UNOPS zadržava pravo da zatraži originalne verzije podnetih dokumenata od podnosioca prijave

### **Indikativni vremenski okvir**

|  |  |
| --- | --- |
| **Aktivnost** | **Vremenski okvir/rok** |
| Objavljivanje Poziva za predloge | 22. maj 2018. |
| Održavanje informativnih sesija u vezi sa Pozivom | 1–14. jun 2018. |
| Krajnji rok za podnošenje Koncepata predloga projekta | 6. jul 2018. |
| Evaluacija kvalifikovanosti kandidata i evaluacija Koncepata predloga projekta | jul–početak avgusta 2018. |
| Krajni rok za podnošenje kompletnog aplikacionog formulara | početak septembra 2018. |
| Evaluacija Kompletnog aplikacionog formulara | septembar–oktobar 2018. |
| Posete lokacijama u cilju upoznavanja i provere  | septembar–oktobar 2018. |
| Odobrenje Upravnog odbora programa | oktobar–novembar 2018. |
| Informacije o rezultatima Evaluacije  | početak novembra 2018. |
| Potpisivanje Ugovora | sredina novembra 2018. |

### **Prilozi**

Aneks A Prijavni formular za Koncept predloga projekta

Aneks B Izjava o saglasnosti sa uslovima Poziva

Aneks C Nacrt Kompletnog aplikacionog formulara

1. Program je zasnovan na Lokalnom akcionom dokumentu o razvoju Srbije u okviru Instrumenta za pretpristupnu pomoć (IPA) za 2016. <http://europa.rs/eu-assistance-to-serbia/ipa/ipa-2016/?lang=en> [↑](#footnote-ref-1)
2. Četrdeset pet opština su iz treće i četvrte kategorije razvijenosti, a 44 iz prve i druge. Dva regiona, Šumadija i Zapadna Srbija, odnosno Južna i Istočna Srbija, manje su razvijeni u poređenju sa Beogradom i Vojvodinom. [↑](#footnote-ref-2)
3. Poziv je organizovala Delegacija Evropske unije (DEU) u saradnji sa Kancelarijom za evropske integracije Republike Srbije (SEIO) u julu 2016. Kriterijumi su se odnosili na odgovarajuće administrativne, finansijske i tehničke kapacitete, kao i kriterijume vezane za kvalitet koncepta, uključujući relevantnost; doslednost u odnosu na ciljeve, rezultate i aktivnosti Akcije, očekivani uticaj; održivost i isplativost. [↑](#footnote-ref-3)
4. Izraz „MSP“ u ovom Pozivu obuhvata preduzetnike, mikro i mala preduzeća koji su definisani u članu 6 Zakona o računovodstvu dostupnog na:

<http://www.mfin.gov.rs/UserFiles/File/zakoni/2013/ZAKON%20O%20RACUNOVODSTVU.pdf> [↑](#footnote-ref-4)
5. Dostupno na: [http://www.evropa.gov.rs/Documents/Home/DACU/12/74/NAD%202014-2017%20with%20projections%20until%202020%20(english).pdf](http://www.evropa.gov.rs/Documents/Home/DACU/12/74/NAD%202014-2017%20with%20projections%20until%202020%20%28english%29.pdf) [↑](#footnote-ref-5)
6. Strategija razvoja malih i srednjih preduzeća, preduzetništva i konkurentnosti za period 2015–2020. <http://www.privreda.gov.rs/wp-content/uploads/2017/01/Strategija-I-Plan_eng_poslednje.pdf> [↑](#footnote-ref-6)
7. <http://www.privreda.gov.rs/wp-content/uploads/2016/09/Izvestaj-O-Stanju-MSPP-2014-25-Decembar-2015.pdf> [↑](#footnote-ref-7)
8. [http://www.mfin.gov.rs/UserFiles/File/strategije/ERP%202017-2019(1).pdf](http://www.mfin.gov.rs/UserFiles/File/strategije/ERP%202017-2019%281%29.pdf) [↑](#footnote-ref-8)
9. Evaluacioni kriterijumi obuhvataju procenu očekivanog uticaja projekta, uključujući elemente dodate vrednosti, kao što su promocija rodne ravnopravnosti i jednakih mogućnosti, bavljenje potrebama osoba i mladih sa invaliditetom i pravima manjina. Takođe se promoviše integracija mera korporativne društvene odgovornosti (CSR) u intervenciju. Preciznije govoreći, kandidati se podstiču da inkorporišu CSR u svoje postojeće interne politike i prakse upravljanja, uključujući i one povezane sa ljudskim resursima (stvaranje prihoda, stvaranje poreske obaveze, otvaranje novih radnih mesta, okruženje, dobrotvorne aktivnosti i pomaganje svima kojima je to potrebno itd.) i predlažu se intervencije kroz koje će se dodatno podržati zajednice koje zavise od njihovog osnovnog poslovanja. [↑](#footnote-ref-9)
10. Samo nova oprema podobna je za nabavku prema ovom Pozivu zajedno sa povezanim troškom transporta, carine i osiguranja. Standardni softver smatra se opremom. Nabavka putničkih i transportnih vozila ne kvalifikuje se kao oprema. Minimalna vrednost neophodne opreme trebalo bi da bude najmanje 1.000 evra po jedinici. [↑](#footnote-ref-10)
11. Usluge koje su podobne prema ovom Pozivu obuhvataju uvođenje međunarodnih standarda kvaliteta, sertifikaciju i atestaciju nabavljene opreme, uvođenje novih tehnoloških procesa, obuku za upotrebu opreme ili poboljšanje tehnoloških procesa, brendiranje proizvoda i razvoj softvera. Minimalna vrednost neophodnih usluga trebalo bi da bude najmanje 500 evra po jedinici. [↑](#footnote-ref-11)
12. Kriterijumi za brzorastuća i izvozno orijentisana preduzeća dati su u Odeljku o kriterijumima opšte kvalifikovanosti [↑](#footnote-ref-12)
13. Pogledati Priručnik za komunikaciji i vidljivost eksterne akcija EU koje je ustanovila i objavila Evropska komisija na:<https://ec.europa.eu/europeaid/node/17974> [↑](#footnote-ref-13)
14. Privredno društvo je definisano Zakonom o privrednim društvima *(„Službeni glasnik Republike Srbije“ br. 36/2011, 99/2011, 83/2014 i 5/2015)* [↑](#footnote-ref-14)
15. Preduzetnici, mikro i mala preduzeća opisani su u članu 6 Zakona o računovodstvu dostupnog na:<http://www.mfin.gov.rs/UserFiles/File/zakoni/2013/ZAKON%20O%20RACUNOVODSTVU.pdf> [↑](#footnote-ref-15)
16. Izvor informacija: Statistički aneks za 2017. [↑](#footnote-ref-16)
17. Bogatić, Vladimirci, Koceljeva, Krupanj, Loznica, Ljubovija, Mali Zvornik i Šabac u Mačvanskom okrugu; Valjevo, Lajkovac, Ljig, Mionica, Osečina i Ub u Kolubarskom okrugu; Velika Plana, Smederevo i Smederevska Palanka u Podunavskom okrugu; Veliko Gradište, Golubac, Žabari, Žagubica, Kučevo, Malo Crniće, Petrovac i Požarevac u Braničevskom okrugu; Aranđelovac, Batočina, Knić, Lapovo, Rača, Topola i Kragujevac u Šumadijskom okrugu; Despotovac, Jagodina, Paraćin, Rekovac, Svilajnac i Ćuprija u Pomoravskom okrugu; Bor, Kladovo, Majdanpek i Negotin u Borskom okrugu; Boljevac, Zaječar, Knjaževac i Sokobanja u Zaječarskom okrugu; Arilje, Bajina Bašta, Kosjerić, Nova Varoš, Požega, Priboj, Prijepolje, Sjenica, Užice i Čajetina u Zlatiborskom okrugu; Gornji Milanovac, Ivanjica, Lučani i Čačak u Moravičkom okrugu; Vrnjačka Banja, Kraljevo, Novi Pazar, Raška i Tutin u Raškom okrugu; Aleksandrovac, Brus, Varvarin, Kruševac, Trstenik i Ćićevac u Rasinskom okrugu; Aleksinac, Gadžin Han, Doljevac, Merošina, Ražanj, Svrljig i Niš u Nišavskom okrugu; Blace, Žitorađa, Kuršumlija i Prokuplje u Topličkom okrugu; Babušnica, Bela Palanka, Dimitrovgrad i Pirot u Pirotskom okrugu; Bojnik, Vlasotince, Lebane, Leskovac, Medveđa i Crna Trava u Jablaničkom okrugu; Bosilegrad, Bujanovac, Vladičin Han, Vranje, Preševo, Surdulica i Trgovište u Pčinjskom okrugu [↑](#footnote-ref-17)
18. Izvor informacija: overena fotokopija registracionih dokumenata u Agenciji za privredne registre Srbije (APR) [↑](#footnote-ref-18)
19. Hoteli i mali smeštajni objekti kvalifikovaće se za nabavku industrijske opreme, a ne nameštaja ili malih aparata za domaćinstvo (bele tehnike) [↑](#footnote-ref-19)
20. Neophodan je minimum 51% domaćeg privatnog vlasništva. Izvori informacija: za preduzetnike: overena fotokopija registracionih dokumenata u Agenciji za privredne registre Srbije (APR) i fotokopija lične karte; za privredna društva: Osnovački akt privrednog društva (Odluka o osnivanju ili Sporazum o saradnji sa svim pripadajućim amandmanima), overena fotokopija registracionih dokumenata u Agenciji za privredne registre Srbije (APR)/Jedinstvena registraciona prijava osnivanja za APR odnosno fotokopija lične karte za domaće fizičko lice, fotokopija pasoša za inostrano lice [↑](#footnote-ref-20)
21. Izvor informacija: Bilans uspeha i Bilans stanja za 2016. [↑](#footnote-ref-21)
22. Izvor informacija: Potvrda nadležne poreske uprave da je kandidat platio sve poreske obaveze do datuma objavljivanja poziva (potvrda ne sme da bude izdata pre datuma objavljivanja poziva) – original ili overena kopija potvrde [↑](#footnote-ref-22)
23. Izvor informacija: Potvrda da vlasnik/vlasnici i odgovorna osoba pravog lica nisu krivično osuđivani niti se protiv njih vodi krivična istraga – original ili overena kopija potvrde [↑](#footnote-ref-23)
24. Izvor informacija: Potvrda da protiv kandidata nije izrečena izvršna mera zabrane obavljanja aktivnosti u periodu od dve godine pre podnošenja prijave [↑](#footnote-ref-24)
25. Ovo obuhvata olakšice u nabaci opreme i uvođenje usluga u skladu sa Programom. Kandidat može da bude kvalifikovan za korišćenje olakšica od Nacionalne službe za zapošljavanje prilikom angažovanja novih zaposlenih, na primer [↑](#footnote-ref-25)
26. Izvor informacija: Izjava da kandidat ne korist olakšice po istom osnovu od drugih ustanova ili donatora tokom perioda obavljanja aktivnosti [↑](#footnote-ref-26)
27. Izvor informacija: Izjava da kandidat ne proizvodi proizvode koji krše zakone o autorskim pravima, zaštitnim znacima ili intelektualnoj svojini [↑](#footnote-ref-27)
28. Izvor informacija: Bilans uspeha za 2016. i 2017. ili finansijski izveštaj o izvozu za 2016. i 2017. potpisan od strane računovođe za mikro preduzeća i preduzetnike sa prostim knjigovodstvom [↑](#footnote-ref-28)
29. Izvor informacija: Statistički izveštaj za 2016. i 2017. ili potpisani dokument koji potvrđuje prosečan broj zaposlenih u 2016. i 2017. za preduzetnike sa prostim knjigovodstvom. [↑](#footnote-ref-29)
30. Projekti moraju da budu ekološki kada je reč o usklađenosti sa postojećom politikom očuvanja životne sredine. Zbog toga će se ekološki uticaj procenjivati u većem obimu, a ne samo u okviru minimalnih zakonskih zahteva. [↑](#footnote-ref-30)
31. Parametri društvenog uticaja biće procenjeni i na osnovu prethodne performanse, kao i projekcija. [↑](#footnote-ref-31)